1Katika manokep Yerusalem, ewen sampai hong lewu Betpage tuntang Betania, intu biling Bukit Saitun. Intu hete due biti murid Ayue inyoho Yesus haguet labih helo. 2"Haguet ih, talih lewu korik je hila baun keton te," koan Yesus dengan ewen. "Sana keton tame lewu te, keton kareh mite ije anak kalidai injarat, je hindai puji oloh manongkange. Engkak jarat kalidai te tuntang imbit akan hetoh. 3Tuntang amon aton oloh je misek dengan keton, mbuhen keton malapas kalidai te, sanan ih, 'Tuhan handak mahapae, tuntang Ie bajeleng maliae tinai.' " 4Kadadue murid Yesus te palus haguet, tuntang sondau ije kongan anak kalidai je injarat intu bauntonggang huma hong saran jalan. Maka ewen malapas kalidai te. 5Kare oloh je mendeng hete misek ewen, "Hau, en awi keton? Mbuhen keton malapas anak kalidai te nah?" 6Ewen tombah kilau je jari insanan awi Yesus akan ewen. Maka kare oloh manalua ewen mimbit kalidai te. 7Katika sampai eka Yesus, likut kalidai te ilapik ewen hapan jubah ewen, palus Yesus lumpat hunjue. 8Are oloh mambirang jubahe intu jalan, aton kea je manatai hong bentok jalan kare edan kayu je induan ewen bara tana. 9Kare oloh je mananjong hila baun tuntang kare oloh je manuntut bara hila likut, uras malahap, 10"Tara akan Hatalla! Imberkat Ie je dumah hong aran Tuhan! Imberkat pamarentahan Ayue je kareh dumah -- iete pamarentahan Dawid tato hiang itah! Tara akan Hatalla hong ngambo!" 11Tepa kajariae Yesus sampai Yerusalem, palus tame akan huang Human Tuhan. Intu hete Ie manampayah taloh hakaliling Ie. Tapi awi andau jari handak kaput, Ie haguet tinai akan Betania haya-hayak dengan duewalas murid Ayue. 12Andau jewue tinai, metoh ewen balua bara Betania, Yesus balau. 13Bara kejau ie mite ije batang ara je labat dawee. Jadi ie haguet talih batang kayu te uka mite mikeh aton buae. Tapi katika Ie sampai hong eka batang kayu te, Ie jaton sondau en-en, beken bara kare dawen bewei, awi metoh te hindai wayah bua ara. 14Palus Yesus hamauh dengan batang ara te, "Nampara bara katika toh ije biti mahin jaton oloh je kareh kuman bua bara ikau tinai!" Kare murid Yesus mahining auh te. 15Limbah te ewen sampai hong Yerusalem, tuntang Yesus haguet tinai akan Human Tuhan. Hong hete Ie nampara maharak oloh handiai je hajual-habili intu eka te. Ie manambalik kare mejan tukang pahurup duit, tuntang kare bangku ain tukang bajual burong dara. 16Tuntang ije biti mahin jaton je tau Ie manyohoe mimbit taloh en bewei mahoroi hila baun Human Tuhan te. 17Limbah te Yesus majar kare oloh hong hete. Ie hamauh, "Huang Surat Barasih aton tarasurat kalotoh: Hatalla hamauh, 'Humangku kareh inyewut huma eka balakudoa akan kakare bangsa.' Tapi keton mawie manjadi sarangan parampok!" 18Kare imam kapala tuntang kare guru agama mahining auh te. Maka ewen nampara manggau jalan uka mampatei Yesus. Ewen mikeh Dengae, awi oloh handiai uras jungun mahining auh ajar Ayue. 19Metoh jari tokep sasanja, Yesus tuntang kare murid Ayue malihi lewu te. 20Andau ijee tinai hayak hanjewu, katika ewen mahalau batang ara te, ewen mite batang kayu te jari matei sampai akan kare uhate. 21Palus Petrus taraingat dengan taloh je manjadi andau heloe te. Maka Petrus hamauh dengan Yesus, "Bapa Guru, coba ite! Batang ara je inyapa Bapa te jari matei!" 22Yesus tombah, "Percaya ih dengan Hatalla. 23Toto bewei keton tau hamauh dengan bukit toh, 'Hingkat ikau tuntang jakah arepm akan huang tasik!' Maka jete kareh manjadi akan keton; asal keton dia bembang atei, tuntang keton percaya taloh je inyewut keton te kareh toto akan manjadi. 24Tagal te ingat jetoh: Amon keton balakudoa tuntang balaku taloh en-en, percaya ih Hatalla jari manenga akan keton taloh je ilaku keton, maka keton kareh manarimae. 25Tuntang amon keton balakudoa, tapi atei keton dia sanang dengan ije biti oloh, tenga ampun akan oloh te helo, mangat Bapam je huang sorga kea mampun kare dosam. [ 26Amon keton dia mampun oloh beken, Bapa keton je huang sorga kea dia olih mampun kare dosan keton.]" 27Maka ewen haluli tinai akan Yerusalem. Tuntang katika Yesus mananjong kumbang-kamba huang Human Tuhan, kare imam kapala, kare guru agama tuntang kare pamimpin Yehudi dumah manalih Ie. 28Ewen misek, "Hunjun dasar en ikau malalus kare taloh handiai toh? Eweh je manenga hak te Akam?" 29Yesus tombah, "Aku kea handak misek keton. Keleh keton tombah tuntang Aku kareh mansanan akan keton mahapan hak eweh Aku malalus kare taloh toh. 30En Yohanes Pampandoi mahapan hak eweh, Hatalla atawa olon?" 31Palus kare imam kapala tuntang kare pamimpin Yehudi nampara barunding sama arep ewen. Ewen hamauh, "Amon itah manyewut, 'Hapan hak Hatalla,' ie kareh hamauh, 'Mbuhen keton dia percaya dengan Yohanes?' 32Tapi bahali kea itah manyewut, 'Mahapan hak olon.' "Basa ewen mikeh dengan oloh are, awi uras oloh manyewut Yohanes te ije biti nabi. 33Jadi, ewen tombah, "Ikei dia katawan." Palus Yesus hamauh dengan ewen, "Amon kalote Aku kea mahin dia maku mansanan akan keton hapan hak eweh Aku malalus taloh handiai toh."
Copyright
Learn More
bjn_Latn zho_Hant eng_Latn